雪後况湖歌
作者：戴表元
朝代：宋

paragraphs: 君不見明州城中日月湖，縈藍繚白如畫圖。
良時樂遊古亦有，何人破雪浮官厨。
金猊暖壓紅氍毹，紫貂醉拂青珊瑚。
麈尾高懸前唾壺，使君霜髯雙臉朱。
同時僚客總豪秀，陸池閬苑羅仙儒。
名談鋒湊初不惡，安得玉人歌縷珠。
似聞州民喜公出，終日繞岸狂歡呼。
淫弦濁管何足道，入耳得此成真娛。
城尖數峰大糢糊，山郭何路通樵蘇。
年年臘前得三白，樂歲仍然多餓夫。
定知新年稍安樂，風流使君江左無。